Blink-182

Blink-182 er popp/pönk hljómsveit frá San Diego stofnuð árið 1992 af Thomas Matthew DeLonge, Mark Allan Hoppus og Scott Raynor. Hljómsveitin, sem hét upphaflega „Blink“, var nokkur ár einungis að spila á pöbbum og skemmtistöðum í San Diego áður en frægðin tók við.

Upphaf Blink og fyrstu upptökur 
Blink tók fljótt upp spóluna Flyswatter árið 1993 sem þeir gáfu nánustu ættingjum og vinum. Buddha var næsta spóla Blink sem var gefin út í um 1000 eintökum en hún var endurútgefin 1998. 1994 skrifaði Blink undir samning hjá Cargo-Records og komust á kortið í Bandaríkjunum. Þeir tóku upp plötuna Chesire Cat sem að sló í gegn í heimalandi þeirra með lögum eins og „Carousel“ og „M+M's“.

Dude Ranch 
Árið 1997 gáfu Blink-182 út plötuna Dude Ranch sem sló rækilega í gegn og seldist í um 1,5 milljónum eintaka um heim allan.
Eftir útgáfu Dude Ranch — í miðju tónleikaferðalagi um Bandaríkin — yfirgaf Scott Raynor sveitina og Travis Barker tók hans stað.

Enema of the State og heimsfrægð 
Þriðja breiðskífa hljómsveitarinnar, Enema of the State, kom út 1999 og var vel tekið. Lög eins og „All the Small Things“ og „What's My Age Again“ hlutu gífurlegan spilunartíma á MTV og í útvarpi. Enema of the State seldist í yfir 15 milljónum eintaka um heim allan og varð því söluhæsta plata hljómsveitarinnar.

Take Off Your Pants and Jacket 
Hljómsveitin hélt sigurför sinni um heiminn áfram árið 2001 er þeir gáfu út plötuna Take off your pants and jacket. Lög eins og „The Rock Show“, „Stay Together for the Kids“ og „First Date“ fengu umtalsverðan tíma í útvarpi og á MTV.

Blink-182 og upplausn hljómsveitarinnar 
Hljómsveitin gaf út fimmtu plötuna sína sem hét einfaldlega Blink-182. Platan seldist geysilega vel og skartaði lögum á borð við „Feeling This“ og næst vinsælasta lagi Blink-182, „I Miss You“. Eitt lag plötunnar, „All of This“, söng formaður hljómsveitarinnar The Cure, Robert Smith.

Árið 2005 kom upp ágreiningur milli hljómsveitarmeðlima í miðri tónleikaferð um Evrópu. Eftir síðustu tónleika Blink-182 í Dublin á Írlandi sagði söngvari og gítarleikari hljómsveitarinnar, Tom DeLonge, sig úr Blink-182 eftir mikin ágreining milli meðlima hljómsveitarinnar.

Eftir slit Blink-182 stofnaði Tom DeLonge hljómsveitina Angels and Airwaves sem er enn starfandi í dag og gaf út þriðju stúdíó plötu sína LOVE á valentínusardag 2010. Mark Hoppus og Travis Barker stofnuðu hljómsveitina +44 saman sem gaf aðeins út eina plötu og hefur verið lögð niður frá og með endurkomu Blink-182.

Flugslys og endurkoma Blink-182 
Þann 21. september árið 2008 lenti fyrrum trommari Blink-182, Travis Barker, í flugslysi sem aðeins tveir sluppu lifandi úr, hann og vinur hans, Adam Goldstein sem lést svo rúmu ári seinna þann 28. ágúst 2009 af lyfjanotkun. Travis brenndist illa og þurfti að undirgangast margar aðgerðir vegna brunasára, taugaskaða og fleiri meiðsla. Þessi atburður færði fyrrum meðlimi Blink-182 aftur saman eftir nærrum fjögur ár af reiði og ágreiningi í gegnum fjölmiðla.

Á Grammy hátíðinni þann 8. febrúar 2009 tilkynnntu Blink-182 að þeir ætluðu að taka upp þráðinn nákvæmlega þar sem þeir skildu við hann. Blink-182 fóru á tónleikaferðalag um Norður-Ameríku sumarið 2009 og Evrópu sumarið 2010. Þeir eru nú í hljóðveri sínu að vinna að sjöttu stúdíó plötu sinni en hennar er von um fyrri part 2011.

Bandarískar hljómsveitir